登樂遊原懷古
作者：豆盧回
朝代：唐

paragraphs: 緬惟漢宣帝，初謂皇曾孫。
雖在襁褓中，亦遭巫蠱冤。
至哉丙廷尉，感激義彌敦。
馳逐蓮勺道，出入諸陵門。
一朝風雲會，竟登天位尊。
握符升寶曆，負扆御華軒。
赫奕文物備，葳蕤休瑞繁。
卒爲中興主，垂名於後昆。
雄圖奄已謝，餘址空復存。
昔爲樂遊苑，今爲狐兔園。
朝見牧豎集，夕聞棲鳥喧。
蕭條灞亭岸，寂寞杜陵原。
羃䍥野煙起，蒼茫嵐氣昏。
二曜屢迴薄，四時更涼溫。
天道尚如此，人理安可論。